Алексей Хомяков
Нощ

Превод от руски: Петър Велчев, 2008

chitanka.info

Падна нощ: в небето пръсна мрак,

над земята — здрачини мъгливи;

и под този сънен похлупак

броди сонм от сенки нечестиви.

Викам в мрака спящия си брат.

Озари с молитва висините!

Божи духове бдят в този свят,

като Божи взор блестят звездите.

Викам в мрака спящия си брат.

Разпръсни среднощната измама!

Утрина звъни във всеки град,

божият народ върви към храма.

Ти моли за себе си, за тях,

дето от живота се оплакват

и теши ги глупавият грях!

Твоята молитва те очакват.

Викам в мрака спящия си брат.

Събуди се с пламък чист в душата,

грей подобно звезден необят —

както греят в храма кандилата!

1853

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.